C 152/124
SK
Úradný vestník Európskej únie
6.4.2022
3.2.
Návrh obsahuje veľmi vysoký počet záväzkov, odkazy na iné iniciatívy, rozpočty a politické oblasti.
Vo väčšine ohľadov je to vítané.
Odráža to aj medziodvetvovú povahu politickej oblasti a stratégie EÚ pre mládež.
Je však takisto dôležité, aby bol návrh jasný a cielený.
Menej je niekedy viac a mohli by vzniknúť obavy, že dlhý zoznam politických oblastí a spoločná zodpovednosť môžu prekryť jasné zameranie na výstupy, zodpovednosť a výsledky.
3.3.
Z návrhu jasne vyplýva, že Európsky rok mládeže sa týka predovšetkým propagačných činností a podujatí.
Je dôležité, aby to bolo jednoznačné.
Hoci možno predpokladať, že tieto opatrenia ovplyvnia politiku alebo zdôraznia príležitosti na politické vstupy, návrh sám osebe neobsahuje žiadne politické záväzky.
3.4.
Z návrhu je zjavné, že akékoľvek významné financovanie iniciatív bude v skutočnosti pochádzať z existujúcich zdrojov a zdá sa, že hlavnou oblasťou záujmu bude program Erasmus+.
Ak je to tak, aj v tomto prípade je dôležité, aby to bolo jasne vyjadrené.
A podobne, ak majú národné agentúry pre program Erasmus+ uprednostňovať činnosti súvisiace s Európskym rokom mládeže, budú potrebovať jasnosť, podporu a smerovanie.
Nové iniciatívy zamerané na účasť mládeže v programe Erasmus+ môžu byť pre takéto činnosti vhodné, no aj tu bude potrebné, aby žiadatelia v členských štátoch boli riadne pripravení a informovaní.
Opätovne treba zdôrazniť, že vo všetkých propagačných materiáloch a v rámci iných činností musí byť jasné, že Európsky rok mládeže vo veľkej miere zahŕňa existujúce zdroje.
Takáto úprimnosť má pri práci s mladými ľuďmi rozhodujúci význam.
3.5.
Takisto by bolo dôležité zabezpečiť, aby boli na príslušné činnosti v plnej miere k dispozícii ďalšie rozpočtové položky z iných generálnych riaditeľstiev, čo by tieto rozpočtové subjekty mali rovnako propagovať a zdôrazňovať.
Je to obzvlášť vhodné vzhľadom na medziodvetvovú povahu mládeže ako problematiky a významu, ktorý sa v spojitosti s touto otázkou zdôrazňuje v stratégii EÚ pre mládež.
Týmto spôsobom by sa samozrejme poskytlo viac zdrojov na činnosti, zabezpečilo by sa prepojenie s inými politickými oblasťami a oslovili by sa nové skupiny mladých ľudí a možno aj tie skupiny, ktoré sa ťažšie oslovujú.
3.6.
Zásadný význam pre úspech Európskeho roka mládeže bude mať koordinačná činnosť.
V tejto súvislosti treba viac zapojiť občiansku spoločnosť a posilniť úlohu mládežníckych organizácií na vnútroštátnej, miestnej a európskej úrovni.
Národné rady mládeže a iné významné mládežnícke organizácie by mali byť rovnocennými partnermi v skupine národných koordinátorov, ktorí sa podieľajú na vytváraní a realizácii Európskeho roka mládeže, a mali by sa podporovať pri plnení tejto funkcie.
Uznať by sa mala aj úloha Európskeho fóra mládeže ako kľúčového partnera v skupine zainteresovaných strán.
3.7.
Stratégia EÚ pre mládež je hlavným politickým záväzkom EÚ v oblasti mládeže.
Má tiež významný a vítaný záväzok týkajúci sa medziodvetvového rozmeru mládeže ako politickej otázky.
To má zásadný význam pre dosiahnutie pokroku v celom rade politík zameraných na mladých ľudí, ako sú politiky v oblasti zamestnanosti, životného prostredia a vzdelávania a odbornej prípravy.
Preto je nevyhnutné, aby bol Európsky rok mládeže v úzkej spojitosti so stratégiou EÚ pre mládež, najmä s medziodvetvovým rozmerom politiky v oblasti mládeže.
V návrhu sa na to jasne poukazuje, no bude tiež dôležité, aby k tomu prispievali všetky odvetvia a aby zohrávali svoju úlohu, pokiaľ ide o monitorovanie a dohľad.
3.8.
V práci sa musí pokračovať vo všetkých segmentoch politík v oblasti mládeže a súvisiacich medziodvetvových oblastiach, aby sa zabezpečilo maximálne zapojenie tých, ktorých je najťažšie osloviť.
To by malo byť súčasťou monitorovania Európskeho roka mládeže, pričom môžu existovať metódy na stanovenie priorít pre určité skupiny alebo dokonca znevýhodnené oblasti, aby sa zaistilo dostatočné množstvo činností, ktoré z nich vyplývajú.
Výbor v tejto súvislosti víta aj odkaz na iniciatívu ALMA, ako aj dôraz na mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, i keď v tomto smere je stále potrebných viac informácií.
3.9.
Zameranie na činnosti a podujatia musí byť spojené s výsledkami.
Na tento účel budú potrebné ukazovatele, ktoré presahujú rámec činností.
Ak má byť výsledkom to, že sa vypočujú názory mladých ľudí, musí sa to odzrkadliť v ukazovateľoch.
Dobrým rámcom pre ukazovatele by mohli byť pojmy „ocenenie, podpora a zapojenie“, keďže sa v návrhoch často vyskytujú.
Najdôležitejšie je to, že presahujú rámec výstupných činností a podujatí a zameriavajú sa na ich výsledky.
3.10.
Vyhliadky v súvislosti s Európskym rokom mládeže budú vo veľkej miere závisieť od opatrení na vnútroštátnej úrovni, avšak vnútroštátne orgány sú v mimoriadnej časovej tiesni.
Rovnako problematické bude financovanie v takejto neskorej fáze, keďže vnútroštátne orgány sú nevyhnutne preťažené a medzi politikami v oblasti mládeže existujú aj značné rozdiely tak, ako to tiež v rámci svojej práce konštatuje GR EAC.
Všetky tieto faktory budú predstavovať výzvy pre realizáciu Európskeho roka mládeže.